Diari Oficial de la Generalitat Valenciana


Sumari del DOGV 5963, del 26-02-2009 (2009/2058)

Bases generals que han de regir les convocatòries de les proves selectives per a la provisió en propietat de places de personal funcionari i laboral vacants en la plantilla de l'Ajuntament de l'Alfàs del Pi.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5963

Data del DOGV
:   26-02-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/2058


Data del document
:   19-02-2009

Organisme emissor
:   Ajuntament de L'Alfàs del Pi

Tipus de document
:   Acord

Descriptors 

:   * Alfàs del Pi, l'
    * concurs administratiu
    * administració local

Bases generals que han de regir les convocatòries de les proves selectives per a la provisió en propietat de places de personal funcionari i laboral vacants en la plantilla de l'Ajuntament de l'Alfàs del Pi. [2009/2058]  
Aprovades per acord de la Junta de Govern Local, en la sessió celebrada amb caràcter ordinari el dia 17 de febrer de 2009, les bases generals que han de regir les convocatòries de les proves selectives per a la provisió en propietat de places de personal funcionari i laboral vacants en la plantilla de l'Ajuntament de l'Alfàs del Pi; estes bases es publicaran en el Butlletí Oficial de la Província d'Alacant, en el Diari Oficial de la Comunitat Valenciana i en el tauler d'anuncis de la corporació .   
Bases generals que han de regir les convocatòries de les proves selectives per a la provisió en propietat de places de personal funcionari i laboral vacants en la plantilla de l'Ajuntament de l'Alfàs del Pi.  
Primera. Objecte  
Estes bases generals tenen com a objecte establir les normes que han de regir les convocatòries dels processos de selecció de personal funcionari i laboral al servici de la corporació, amb les adaptacions que corresponguen d'acord amb la legislació específica.  
Estes bases regiran en tots els aspectes sobre els quals les bases específiques no establisquen res en contra.  
2. Condicions dels aspirants  
Per a ser admés a la realització de les proves selectives, els aspirants hauran de reunir, en el dia de finalització del termini de presentació d'instàncies i mantindre fins al moment de la presa de possessió, els requisits que s'indiquen en les bases específiques de cada convocatòria i els següents:  
a) Tindre la nacionalitat espanyola. També podran accedir com a personal funcionari en igualtat de condicions que els espanyols a les ocupacions públiques, a excepció d'aquells que directament o indirectament impliquen una participació en l'exercici del poder públic o en les funcions que tenen com a objecte la salvaguarda dels interessos de l'Estat o de les administracions públiques:  
- Els nacionals dels estats membres de la Unió Europea.  
- El cònjuge dels espanyols i dels nacionals d'altres estats membres de la Unió Europea, siga quina siga la nacionalitat sempre que no estiguen separats de dret. Així mateix, amb les mateixes condicions podran participar els descendents menors de 21 anys o majors d'esta edat que siguen dependents.  
-Les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els que s'aplique la lliure circulació de treballadors.  
Tots els aspirants hauran d'acompanyar la sol·licitud d'un document que acredite les condicions que s'al·leguen.  
b) Tindre complits 16 anys d'edat i no excedir l'edat màxima de jubilació.  
c) Posseir la capacitat funcional necessària per a l'exercici de les tasques.  
d) No trobar-se separat, per mitjà d'expedient disciplinari, del servici de qualsevol administració pública ni d'ocupació pública.  
e) No trobar-se inhabilitat per a l'exercici de funcions públiques.  
Els aspirants la nacionalitat dels quals no siga espanyola hauran d'acreditar igualment no estar sotmesos a sanció disciplinària o condemna penal que impedisca, en el seu estat, l'accés a l'ocupació pública.  
f) Posseir la titulació exigida. En el cas de titulacions obtingudes en l'estranger, haurà d'estar-se en possessió de la credencial que n'acredite l'homologació, per a la corresponent acreditació.  
3. Els interessats hauran de reunir els requisits amb referència a la data d'expiració del termini assenyalat per a presentació d'instàncies.  
Segona. Sol·licituds  
1. Qui desitge participar en les corresponents proves selectives, haurà de presentar una sol·licitud dirigida a l'Alcaldia Presidència, dins del termini de 20 dies naturals comptador des de l'endemà de la publicació de l'extracte de la convocatòria en el Boletín Oficial del Estado. En el moment de la sol·licitud, els aspirants presentaran una declaració expressa i formal de que reuneixen tots i cada un dels requisits de la convocatòria, referits sempre a la data d'expiració del termini de presentació de sol·licituds. La documentació que hauran d'aportar els aspirants per a acreditar que compleixen els requisits exigits en la convocatòria i la relativa als mèrits al·legats, es farà per mitjà de l'original o una fotocòpia compulsada o confrontada.  
2. Efectuat el pagament dels drets d'examen que es determinaran en les bases específiques de cada convocatòria, i de conformitat amb l'ordenança fiscal vigent, les sol·licituds es presentaran en el Registre General d'Entrada de l'Ajuntament de l'Alfàs del Pi, o en qualsevol dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La falta de justificació de l'abonament dels drets d'examen o de trobar-se'n exempt determinarà l'exclusió de l'aspirant.  
4. De conformitat amb el que establix l'article 38.3 de la Llei 13/1982, de 7 d'abril, d'Integració Social del Minusvàlid, les persones amb minusvalideses seran admeses en igualtat de condicions que la resta dels aspirants.  
Els aspirants amb minusvalideses hauran de fer-ho constar en la sol·licitud a fi de fer les adaptacions de temps i mitjans necessaris per a garantir la igualtat d'oportunitats amb la resta de participants. A estos efectes, conforme estableix l'article 59.2 de la Llei 7/2007, de 12 d'abril, de l'Estatut Bàsic de l'Empleat Públic, s'adoptaran per a les persones amb la condició legal de discapacitat que ho sol·liciten, les mesures necessàries per a establir les adaptacions i ajustos raonables de temps i mitjans en el procés selectiu i, una vegada superat el procés esmentat, les adaptacions en el lloc de treball a les necessitats de la persona amb discapacitat.  
5. Quan el procediment selectiu siga el concurs o concurs oposició, hauran de fer-se constar en la instància, ineludiblement, els mèrits que es desitge que siguen valorats i acreditar-se de conformitat amb el que establisquen les bases específiques.  
Tercera. Admissió dels aspirants  
Finalitzat el termini de presentació d'instàncies, l'alcalde president de l'Ajuntament de l'Alfàs del Pi, dictarà una resolució en el termini màxim d'un mes, declarant aprovada la llista provisional d'admesos i exclosos, que es farà pública en el Butlletí Oficial de la Província d'Alacant i en el tauler d'anuncis de la corporació, i en ella constarà el nom i cognoms dels aspirants admesos i exclosos i, si és el cas, el motiu de la no admissió.  
Contra la citada resolució, es concedirà un termini de 10 dies hàbils per a reclamacions. Estes reclamacions, si les haguera, seran acceptades o rebutjades en la resolució per la qual s'aprove la llista definitiva i esta resolució es farà pública, així mateix en els llocs esmentats per a la llista provisional.  
L'anterior s'entén sense perjuí del que disposa l'article 71 de la Llei de Règim Jurídic de les Administracions Públiques i del Procediment Administratiu Comú, pel que fa a esmenes de defectes.  
En la resolució per la qual s'aprove la llista definitiva d'admesos i exclosos, s'indicarà la data, el lloc i l'hora de començament del primer exercici, el qual tindrà lloc en un termini no inferior a 15 dies hàbils, així com l'orde de crida dels aspirants, prèviament determinat per mitjà d'un sorteig públic i la composició del tribunal qualificador.  
Quarta. Tribunal qualificador  
1. Els tribunals qualificadors hauran de respondre, en tot cas, als principis d'imparcialitat i professionalitat. Els tribunals comptaran amb un president, un secretari i els vocals que determine la convocatòria específica, tots ells funcionaris de carrera i designats pel president de la corporació.   
La designació dels membres del tribunal inclourà la dels respectius suplents.  
2. La pertinença als tribunals o òrgans de selecció serà sempre a títol individual, no es podrà ostentar esta en representació o per compte de ningú.  
3. En els supòsits en què, una vegada iniciades les proves selectives, els membres del tribunal qualificador cessen en els càrrecs en virtut dels quals van ser nomenats per a constituir part del tribunal, continuaran exercint les funcions en estos excepte incompatibilitat legal a este efecte, fins que acabe totalment el procediment selectiu de què es tracte. Si, per qualsevol motiu i amb independència de les responsabilitats en què incórreguen, no poguera o no volguera continuar un nombre de membres del tribunal que impedira la continuació reglamentària del procediment selectiu, per falta de titulars o suplents necessaris, es consideraran vàlides les actuacions anteriors i, previs els tràmits reglamentaris corresponents, es procedirà a la designació dels que hagen cessat, i posteriorment, es realitzaran les actuacions que falten fins a la terminació del procés selectiu.  
4. Les persones proposades o designades per a actuar com a membres del tribunal, quan concórreguen les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú, hauran d'abstindre's de formar part d'aquell i notificar-ho a l'Alcaldia Presidència. També podran ser recusades per les mateixes causes i en la forma prevista en l'article 29 de la Llei de Règim Jurídic de les Administracions Públiques i del Procediment Administratiu Comú.  
5. La designació dels membres del tribunal, titulars i suplents, es farà pública en el Butlletí Oficial de la Província d'Alacant, i al tauler d'edictes de la corporació, junt amb la llista definitiva d'aspirants admesos i exclosos.  
L'Alcaldia i el tribunal qualificador, podran designar col·laboradors i/o assessors especialistes per a assistir, al tribunal en les proves que este ho precise.  
6. El tribunal no podrà constituir-se ni actuar sense l'assistència de més de la mitat dels membres, titulars o suplents, indistintament. Els membres dels tribunals hauran de posseir una titulació igual o superior a la requerida per als llocs de treball que s'hagen de proveir i pertànyer al mateix grup o a grups superiors.   
7. El secretari alçarà acta de les actuacions del tribunal, que podran arreplegar-se en un sol document, sempre que s'inicien en el mateix dia.  
8. Als membres o assessors del tribunal que concórreguen a les sessions, se'ls abonaran les indemnitzacions per assistències i, quan procedisca, per dietes i despeses de viatges en les quanties establides en la legislació vigent en el moment de les meritacions.  
Els tribunals que actuen en les proves selectives tindran les mateixes categories que es fixen per als que actuen en l'Administració General de l'Estat, de conformitat amb el que establix l'article 30 del Reial Decret 462/2002, de 24 de maig, d'indemnitzacions per raó de servici.  
9. Les actuacions dels tribunals poden ser recorregudes en alçada davant l'Alcaldia Presidència, en el termini d'un mes comptador des de que estes es van fer públiques, d'acord amb l'article 114 i següent de la Llei de Règim Jurídic de les Administracions Públiques i del Procediment Administratiu Comú.  
Per a la resolució del recurs d'alçada, l'Alcaldia sol·licitarà un informe al tribunal qualificador que, si és el cas, es tornarà a constituir a tals efectes.  
Cinquena. Procediment de selecció  
1. La selecció dels aspirants es durà a terme per mitjà d'una convocatòria pública i a través dels sistemes d'oposició, concurs oposició o concurs (en els termes que preveu l'apartat 6 de l'article 61 de l'Estatut Bàsic de l'Empleat Públic), segons s'indique en les bases específiques de cada convocatòria.  
2. L'oposició consistirà en la celebració de proves de capacitat per a determinar l'aptitud dels aspirants, que s'indiquen en les bases específiques. Quan l'oposició conste de diversos exercicis, la convocatòria determinarà el caràcter obligatori o voluntari i eliminatori o no de cada un, i el sistema de puntuació. La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris.  
3. El concurs oposició consistirà en la successiva realització, com a parts del procediment de selecció, de proves de capacitat i de valoració de mèrits. En les convocatòries en què així s'indique en les bases corresponents específiques, es realitzarà en primer lloc la fase de concurs i a continuació la d'oposició. De no indicar-se res en les bases específiques, la fase de concurs es realitzarà després de la fase d'oposició.  
La puntuació obtinguda en les fases de concurs i de l'oposició, servirà per a establir l'orde en què queden els aspirants. En cap cas els punts obtinguts en la fase de concurs podran utilitzar-se per a superar els exercicis de la fase de l'oposició.   
4. Per a assegurar l'objectivitat i la racionalitat dels processos selectius, podrà establir-se la superació de cursos, de períodes de pràctiques, l'exposició de treballs, la realització d'una entrevista curricular pels candidats, de proves psicotècniques; igualment podran exigir-se reconeixements mèdics.   
5. Els procediments de selecció cuidaran especialment la connexió entre el tipus de proves a superar i l'adequació a l'exercici de tasques dels llocs de treball convocats.  
6. Les proves podran realitzar-se en castellà o en valencià.  
Sisena. Començament i desenrotllament de les proves  
1. Junt amb la llista definitiva d'aspirants admesos i exclosos, es publicarà en el Butlletí Oficial de la Província d'Alacant i al tauler d'edictes de l'Ajuntament, amb una antelació mínima de 15 dies, la resolució de l'alcalde president que assenyale el lloc, la data i l'hora del començament del primer exercici.  
El començament dels restants exercicis selectius s'anunciarà al tauler d'edictes de l'Ajuntament, amb una antelació mínima de 12 hores, si es tracta d'un mateix exercici i de 48 hores, si es tracta d'un nou.  
Prèvia acceptació unànime dels aspirants, el tribunal podrà reduir els terminis indicats en apartats anteriors.  
2. El tribunal podrà requerir en qualsevol moment els aspirants perquè acrediten la seua identitat, amb esta finalitat hauran de concórrer a les proves amb un document oficial que permeta la identificació.  
3. Els aspirants seran convocats per a cada prova selectiva en crida única. No obstant, en els casos de força major o fortuïts que hagen impedit la presentació en el moment previst, degudament justificats i així considerats pel tribunal qualificador, este podrà examinar els aspirants que no van comparéixer quan van ser cridats, sempre que no haja finalitzat la realització de la prova de què es tracte, ni s'entorpisca el desenvolupament de la convocatòria amb perjuí per a l'interés general o de tercers.  
4. L'orde en què hauran d'actuar els aspirants, en aquelles proves que no es puguen realitzar conjuntament, es determinarà alfabèticament.  
Setena. Qualificació de les proves selectives  
1. El tribunal qualificador, tenint en compte la plaça o lloc de treball que es pretenga cobrir, podrà prendre en consideració, per a determinar la puntuació de les proves selectives, a més del contingut de l'exercici o prova, la forma en què els aspirants s'expressen o redacten.  
2. Les puntuacions que atorgue el tribunal qualificador podran ser per unanimitat o, si és el cas, la mitjana aritmètica de les qualificacions emeses per tots els membres. En este últim cas, quan entre les puntuacions atorgades pels membres del tribunal existisca una diferència de tres o més sencers, seran automàticament excloses les qualificacions màxima i mínima, trobant-se la puntuació mitjana entre les qualificacions restants.  
3. Si en qualsevol moment del procés selectiu arribara a coneixement del tribunal que algun dels aspirants no posseeix la totalitat dels requisits exigits per la corresponent convocatòria, amb audiència prèvia de l'interessat, haurà de proposar-ne l'exclusió al president de la corporació, indicant les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.  
Huitena. Titulacions i valoració de mèrits  
La valoració dels mèrits s'ajustarà al que establixen les bases específiques de cada convocatòria, de conformitat amb les regles següents:  
A) Valoració de títols acadèmics i estudis.  
A l'efecte d'accés a la funció pública, es consideraran equivalents entre si tots aquells en què així s'establisca en l'article 76 de la Llei de l'Estatut Bàsic de l'Empleat Públic. En tot cas, l'equivalència de la titulació haurà d'acreditar-se per l'interessat.  
B) Valoració de cursos, idiomes i altres títols de caràcter oficial.  
En este sentit, es consideraran avaluables, entre altres:  
· Les certificacions expedides per la Junta Qualificadora de Coneixement de Valencià i qualsevol altre títol de coneixement del valencià convalidat per l'òrgan esmentat, de conformitat amb el que establix l'Orde de 22 de maig de 1989, de la Conselleria de Cultura, Educació i Ciència.   
· Els cursos de formació funcionarial realitzats en organismes oficials i homologats per estos. Únicament seran valorats els cursos realitzats en els organismes oficials indicats i el tribunal els valorarà mitjançant la utilització de criteris objectius, com són la seua duració.  
· Valoració dels servicis prestats a l'administració: els servicis prestats com a funcionari en pràctiques només computaran en els casos que les haja superades. En cap cas es valoraran els servicis prestats amb caràcter honorífic o semblant o sense nomenament exprés per a una plaça o un lloc de treball determinat, encara que s'haja ocupat de fet.  
· Al·legació dels mèrits: en cap cas es computaran com a mèrits els que no hagen sigut al·legats ni concretats, expressament pels aspirants en les instàncies.  
· Justificació dels mèrits:   
En el cas que els mèrits al·legats obren en el Servici de Recursos Humans de l'Ajuntament de l'Alfàs del Pi, bastarà amb que facen costar esta circumstància i s'identifiquen i relacionen amb tota claredat en les instàncies, dins del termini assenyalat.  
Novena. Publicitat de les puntuacions  
Les qualificacions de cada exercici de l'oposició i les puntuacions del concurs es faran públiques i seran exposades al tauler d'edictes de l'Ajuntament i al tauler d'anuncis del Departament de Recursos Humans. Es procurarà la publicació corresponent en la pàgina web de l'Ajuntament de l'Alfàs del Pi .  
Deu. Llista d'aprovats i proposta del tribunal  
1. Finalitzades les proves selectives, període de pràctiques que si és el cas s'establisca i la qualificació dels aspirants, el tribunal publicarà la relació definitiva d'aspirants aprovats, per orde de puntuació aconseguida, i l'elevarà, junt amb l'acta de l'última sessió, a l'òrgan competent perquè aprove la pertinent proposta de nomenament. El nombre d'aprovats inclosos en l'esmentada relació no podrà ser superior al de places convocades, però en l'acta haurà de figurar, si és el cas, la relació d'aspirants que hagen aprovat tots els exercicis, no hagen superat el procés selectiu. Si per qualsevol circumstància, no fóra anomenat o no prenguera possessió com a funcionari de carrera algun dels aspirants proposats, s'anomenarà en el seu lloc, per orde de puntuació, els que figuren en la relació de què van aprovar tots els exercicis sense superar el procés selectiu, els quals, de no ser nomenats funcionaris de carrera per este sistema, tindran dret preferent, si és el cas, a ser nomenats funcionaris interins per a ocupar provisionalment les vacants que es produïsquen.  
2. En l'acta de l'última sessió, s'inclourà, si és procedent, la llista dels aspirants que, després d'haver superat els exercicis, no hagen sigut inclosos en la llista d'aprovats, a l'efecte de ser anomenats funcionaris interins o ser contractats eventualment per a cobrir provisionalment les vacants que es produïsquen.  
3. Si no s'indicara res en contra, en les bases específiques dels concurs oposicions, les puntuacions obtingudes en les fases dels concursos, sumades a les de les respectives fases de les oposicions, serviran per a decidir quins aspirants han superat les proves selectives, tenint en compte, no obstant això, que els punts obtinguts en la fase de concurs no podran utilitzar-se per a superar els exercicis de la fase de l'oposició.  
Onze. Presentació de documents  
1. Els aspirants proposats pel tribunal, presentaran en el Departament de Recursos Humans de l'Ajuntament de l'Alfàs del Pi, en el termini de 20 dies naturals, comptadors des de l'endemà de la publicació de la llista d'aprovats al tauler d'edictes de l'Ajuntament, els documents acreditatius de què compleixen els requisits exigits en les bases específiques de cada plaça i els següents:  
a) Fotocòpia del document nacional d'identitat, degudament compulsada, o document equivalent acreditatiu de la identitat del sol·licitant a l'efecte d'acreditar els requisits d'edat i nacionalitat.  
b) Còpia autenticada o fotocòpia, que haurà d'acompanyar-se de l'original per a la compulsa, del títol exigit en la convocatòria o justificant si haguera pagat els drets d'expedició, sense perjuí de la corresponent posterior presentació.  
c) Certificat mèdic acreditatiu de no patir cap malaltia o defecte físic que impedisca, impossibilite o siga incompatible amb el normal desenvolupament i exercici de les corresponents funcions.  
d) Declaració jurada de no haver sigut separat per mitjà d'expedient disciplinari del servici de l'Estat, comunitat autònoma o administració local, ni trobar-se incapacitat, ni tindre incompatibilitat per a ocupar la plaça de què es tracte, ni trobar-se inhabilitat per sentència judicial ferma.  
Els que dins del termini indicat, i excepte casos de força major, no presentaren la documentació, no podran ser nomenats, sense perjuí de la responsabilitat en què pogueren haver incorregut per la falsedat en la instància.  
2. De les titulacions, i si és el cas, els permisos de conduir i la resta de documents que s'exigisquen com a requisits en les bases específiques de cada plaça, es presentarà una còpia autenticada o una fotocòpia acompanyada de l'original per a la compulsa corresponent o el justificant si haguera abonat els drets per a la expedició (sense perjuí de la justificació, tan prompte com es tinga, de la possessió dels títols, carnets i la resta de documentació exigida).  
3. Els qui dins del termini indicat, i excepte causes de força major, no presentaren la documentació o no reunisquen els requisits exigits, no podran ser nomenats, i quedaran anul·lades totes les actuacions corresponents, sense perjuí de la responsabilitat en què hagen pogut incórrer per haver comés falsedat en la instància presentada per a prendre part en les convocatòries.   
Dotze. Nomenament, presa de possessió i prestació de jurament o promesa  
1. Presentada la documentació pels interessats i considerada conforme i suficient per l'òrgan municipal competent, este efectuarà el nomenament, com a funcionari de carrera, dels aspirants proposats pel tribunal.  
2. Quan s'establisca un període de pràctiques, un curs selectiu o ambdós, els aspirants proposats pel tribunal seran nomenats funcionaris en pràctiques. El nomenament d'estos com a funcionaris de carrera, únicament podrà efectuar-se una vegada superats amb aprofitament els períodes de pràctiques i els cursos selectius exigits.  
3. El corresponent nomenament serà notificat als interessats, els quals hauran de prendre possessió en el termini d'un mes.   
En el mateix termini, si és el cas, els interessats hauran d'exercir l'opció prevista en l'article 10 de la Llei 53/1984, de 26 de desembre, d'Incompatibilitats del Personal al Servici de les Administracions Públiques.  
4. En l'acte de presa de possessió, el funcionari nomenat haurà de prestar jurament o promesa, de conformitat amb la fórmula prevista en el Reial Decret 707/1979, de 5 d'abril.  
Tretze. Publicitat de la convocatòria i de les bases  
Les convocatòries i les bases corresponents es publicaran al tauler d'edictes de l'Ajuntament, en la pàgina web de l'Ajuntament de l'Alfàs del Pi i en el Butlletí Oficial de la Província d'Alacant. Un extracte de la convocatòria es publicarà en el Boletín Oficial del Estado.  
Catorze. Incidències  
El tribunal qualificador queda facultat per a resoldre les incidències que es produïsquen i els dubtes que es plantegen sobre la interpretació de les bases i per a adoptar els acords necessaris per a garantir el bon orde en el desenvolupament de la convocatòria.  
Quinze. Relació amb les bases específiques  
1. Les presents bases generals, es completaran amb les bases específiques que s'aproven per a cada convocatòria.  
En cas de contradicció o discrepància entre el contingut d'ambdós bases, prevaldrà el que disposen les bases específiques.  
2. L'aprovació d'estes bases es publicarà en el Butlletí Oficial de la Província d'Alacant i en el Diari Oficial de la Generalitat Valenciana, i regiran mentres l'Ajuntament no les modifique o derogue.  
3. Queden derogades les bases generals aprovades per acord de la Junta de Govern Local de data 13 de febrer de 2006, i publicades en el Butlletí Oficial de la Província d'Alacant número 59, d'11 de març de 2006.  
Setze. Dret supletori  
En el no previst en les presents bases generals, caldrà ajustar-se al que disposa la Llei 7/2007, de 12 d'abril, de l'Estatut Bàsic de l'Empleat Públic, així com en la Llei 7/1985, de 2 d'abril, Reguladora de Bases del Règim Local, en el Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, en la Llei 30/1984, de 2 d'agost, de Mesures per a la Reforma de la Funció Pública, en la Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana, i ordes de desenvolupament, en el Decret 33/1999, de 9 de març, de la Conselleria d'Economia, Hisenda i Administració, en el Reial Decret 364/1995, de 10 de març, pel qual s'aprova el Reglament General d'Ingrés del Personal al Servici de l'Administració General de l'Estat i de Provisió de Llocs de Treball i Promoció Professional dels Funcionari Civils de l'Administració General de l'Estat i en les altres disposicions legals complementàries vigents sobre la matèria en quant no s'oposen a l'esmentada Llei 7/2007, de 12 d'abril, de l'Estatut Bàsic de l'Empleat Públic.  
Dèsset. Recursos   
1. Les presents bases, les convocatòries que es realitzen i les bases específiques podran ser impugnades per mitjà de la interposició d'un recurs contenciós administratiu davant del corresponent jutjat de l'orde jurisdiccional esmentat.  
2. Contra els actes de tràmit dels tribunals qualificadors, que determinen la impossibilitat de continuar el procediment selectiu o produïsquen indefensió, es podrà interposar recurs d'alçada.  
L'Alfàs del Pi, 19 de febrer de 2009.- L'alcalde president: Vicente Arques Cortés.